
๏ ร้อยเส้นทางมุ่งหมายสู่ปลายฝัน
ทางเส้นนั้นทอดลงอยู่ตรงไหน
ทางชีวิตวาดคดกว่ารถไฟ
อีกทางแยกน้อยใหญ่ให้เลือกเดิน

๏ ทุกทุกทางที่แยกแตกความคิด
ใครกันหนอลิขิตให้ขัดเขิน
ทุกทุกแยกยากมั่นหวั่นเผชิญ
หวังจำเริญแต่อาจผิดพลาดทาง

๏ ล้านถนนป่นแตกแยกใจคิด
ทางไหนผิดทางไหนไปสว่าง
ตรงที่แยกมืดมัวสลัวราง
ยากจะเลือกหนึ่งข้างเป็นทางไป

๏ กว่าจะถึงที่หมายปลายฟากฝัน
กี่ทางแยกกี่ชั้นชวนหวั่นไหว
เลือกผิดถูกลุกก้าวมาเท่าไร
ช่างเถอะ..แค่ ก้าวใหม่ให้ถึงดาว ๚๛

